મેં તેને મળવાનું નક્કી કર્યું ત્યારે મારાં ડાબા પગનાં અંગૂઠાનો નખ નીકળી ગયો હોવાથી અંગૂઠો પાક્યો હતો અને અસહ્ય વેદના સાથે ચાલવામાં તકલીફ થઈ રહી હતી. છેલ્લા કેટલાંક દિવસથી શરીરમાં છેક નીચેની બાજુએ આવેલો નાનો અમથો અંગૂઠો મારી સૂવા-ઉઠવા, બેસવા-ચાલવા અને કામકાજની સમસ્યાનું કારણ બન્યો છે. શું થાય? આખરે કામ તો કામ છે કરવું જ પડે. ફોન પર જ્યારે મળવાની વાત થઈ ત્યારે તેણે ઉત્સાહિત અવાજે કહ્યું હતું કે, તે એક કારખાનામાં કામ કરે છે તેથી બુધવારે રજા હોવાથી એ રજાનાં દિવસે મળી શકશે. તેણે એ પણ કહ્યું હતું કે, તે ડોરસ્ટેપ ચડી ન શકવાના અને વિકટ્રીફાઈડ ટાઈલ્સ પર ચાલી ન શકવાના કારણે ફક્ત એવા સ્થળે મળી શકશે જ્યાં કોઈ ચડાણ કે લીસ્સી સપાટી ન હોય.